เราเห็นเพื่อนลงรูปสปาเก็ตตี้น่าทานมากๆ เราก็เลยตามแผนที่วงในมาเลยค่ะ ซึ่งไปถึงร้านประมาณบ่ายสอง โชคดีมากที่สปาเก็ตตี้เหลือ 3 จาน เราก็เลยได้ลองค่ะ

- Pasta Spicy Garlic & Mentaiko with Soft Boiled Egg 135 บาท
สปาเก็ตตี้ผัดกระเทียมกับซอสญี่ปุ่น รสเผ็ดบางๆใส่ไข่ปลา สาหร่าย กับไข่ออนเซ็น
 
ปริมาณให้มาเยอะดีค่ะ ผัดมาไม่อมน้ำมัน ออกแห้งๆหน่อย ดังนั้นควรรีบถ่ายรูปและรีบทาน เพราะไม่งั้นเส้นจะติดกันค่ะ รสเผ็ดเด่นเลย ใครไม่ทานเผ็ดควรรีบแจ้งทางร้านก่อนค่ะ ไข่ปลาให้มาเยอะมากๆ เค็มๆมันๆเพลินเลย แต่ว่าทานไปเรื่อยๆ รู้สึกว่าเค็มเกินไปหน่อยค่ะ ดีว่าที่ร้านมีน้ำเปล่าฟรี ก็เลยค่อยยังชั่วค่ะ ไม่งั้นได้สั่งน้ำเพิ่มแน่ๆค่ะ
 
- Hamburg Pork Steak Grilled with cheese with Warm Savory Waffle & Side Salad 120 บาท
เสต๊กหมูบดชิ้นหนานุ่ม ย่างกับชีส เสริฟกับวาฟเฟิลอุ่นๆ
 
หมูบดเค็มๆหวานๆ รสชาติใช้ได้ค่ะ แต่เนื้อนุ่มเละไปนิดค่ะ เนื้อวาฟเฟิลจะออกนุ่มๆไม่กรอบมาก รสชาติจืดๆ พอทานคู่กับหมูบดค่อยมีรสชาติเข้ากันดีค่ะ มีสลัดมาทานคู่เสต๊กด้วยค่ะ
 
- Lemonade Ginger Ale 70 บาท รสมะนาวเปรี้ยวสดชื่นดี มีกลิ่นขิงเบาๆ แก้วนี้ชอบค่ะ

เจ้าของร้านเป็นกันเองดีค่ะ ตอนเราเข้ามามีคนรอคิวอยู่แล้ว ก็รีบมาบอกว่าสปาเก็ตตี้เหลือกี่จาน และใครจะสั่ง เพื่อพวกเราจะได้ทราบว่าควรจะรอคิวหรือเปล่า และก็ไปทำอาหารต่อ แนวว่าทำคนเดียว บริการคนเดียวค่ะ

บรรยากาศที่นี่ ที่นั่งมีน้อยค่ะ มีนั่งเดี่ยวตรงหน้าเตา และที่นั่งเป็นกลุ่ม ทางร้านเป็นครัวเปิด ทำให้กลิ่นติดตัวพอควรค่ะ แต่ทุกคนก็ยอมรอทานค่ะ

ใครอยากมาลองทาน แนะนำให้มาเร็วกว่าร้านปิดหลายชั่วโมงหน่อย เพราะเมนูบางอย่างอาจหมดก่อนได้ค่ะ